તેઓએ બોફોર્સ કૌભાંડ ઉજાગર થયા પછીની ચૂંટણીમાં રાજીવ ગાંધીના વિજય માટે ખાસોગીની મદદ માગી હતી. ખાસોગીએ સ્વામીને તેમના જમાઈ લેરી કોલ્બનો પરિચય કરાવ્યો હતો. એ પાર્ટ ટાઈમ સીઆઈએ એજન્ટ હતો. ખાસોગીએ ન્યૂયૉર્કમાં સ્વામીના રહેવાની વ્યવસ્થા એક ફેન્સી એપાર્ટમેન્ટમાં કરી આપી હતી. જ્યારે કોલ્બેએ સેન્ટ કિટ્સની સ્ટોરી કુવૈતના અખબાર ‘આરબ ટાઇમ્સ’માં પ્રસિદ્ધ થાય એ માટે ભારે જહેમત ઉઠાવી હતી. આ વિગતોને ટાંકીને સૂદ લખે છે કે ગોડમેન ચંદ્રસ્વામીના આવા ઉધામા છતાં વી.પી. સિંહ વડાપ્રધાન બન્યા હતા. એ પછી ચંદ્રાસ્વામીએ ચંદ્રશેખરને હાથમાં લીધા, વી.પી. સિંહની સરકારનું પતન કરાવી ચંદ્રશેખર ખુદ વડાપ્રધાન બન્યા હતા. સૂદે પુસ્તકમાં એવો દાવો કર્યો છે કે કેજીબી પાસે દસ અખબારો અને એક ન્યૂઝ એજન્સી તેના પે-રોલ પર હતી અને તેમાં હજારો આર્ટિકલ્સ પ્લાન્ટ કરાવ્યા હતા.